Diari Oficial de la Generalitat Valenciana


Sumari del DOGV 9844, del 08-05-2024 (2024/3498)

RESOLUCIÓ de 7 de març de 2024, de la directora general d'Atenció a les Víctimes i Accés a la Justícia, per la qual es resol inscriure els nous estatuts de l'Il·lustre Col·legi d'Advocats d'Alzira en el Registre de col·legis professionals i consells valencians de col·legis professionals de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9844

Data del DOGV
:   08-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/3498


Data del document
:   07-03-2024

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria de Justícia i Interior

RESOLUCIÓ de 7 de març de 2024, de la directora general d'Atenció a les Víctimes i Accés a la Justícia, per la qual es resol inscriure els nous estatuts de l'Il·lustre Col·legi d'Advocats d'Alzira en el Registre de col·legis professionals i consells valencians de col·legis professionals de la Comunitat Valenciana. [2024/3498]  
Vist l'expedient de sol·licitud de modificació estatutària instruït a instància de l'Il·lustre Col·legi d'Advocats d'Alzira, inscrit amb el número 30 de la secció primera del Registre de col·legis professionals i de consells valencians de col·legis professionals de la Comunitat Valenciana, en el qual se sol·licita la inscripció dels nous estatuts en este registre, atenent els següents  
  
Fets  
Primer. En data 5 de juliol de 2023, el degà del Col·legi va presentar la sol·licitud d'inscripció dels nous estatuts de la corporació professional en el Registre de col·legis professionals i de consells valencians de col·legis professionals de la Comunitat Valenciana, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts actuals del Col·legi van ser inscrits en el Registre de col·legis professionals i de consells valencians de col·legis professionals de la Comunitat Valenciana el 25 de febrer de 2008, per la Resolució de 20 de febrer de 2008, del director general de Justícia i Menor de la Conselleria de Justícia i Administracions Públiques (DOGV 5735, 04.04.2008).  
Tercer. Per mitjà d'un ofici de 13 de juliol de 2023, el Servici de Col·legis Professionals i Registre d'Unions de Fet de la Comunitat Valenciana va formular objeccions a la documentació remesa i al contingut de la proposta de modificació dels estatuts, i va sol·licitar que s'esmenaren les deficiències.  
Quart. Amb data 27 de febrer de 2024, el Col·legi va presentar documentació complementària que esmenava les objeccions formulades als Estatuts i es va remetre el text modificat dels Estatuts.  
Quint. Consta en l'expedient el certificat del secretari del Col·legi, de data 23 de febrer de 2024, subscrit pel degà, en què s'indica que la junta general ordinària de col·legiats, celebrada el 26 de gener de 2024, va aprovar per unanimitat la modificació dels Estatuts i va facultar la Junta de Govern del Col·legi per a realitzar, davant la Conselleria de Justícia i Interior, les gestions necessàries per a tramitar-los i publicar-los.  
Sext. La modificació estatutària, la inscripció de la qual se sol·licita, es referix a uns estatuts nous, que queden redactats segons l'annex I d'esta resolució.  
  
Fonaments de dret  
Primer. Una vegada revisada la sol·licitud de nous estatuts de l'Il·lustre Col·legi d'Advocats d'Alzira, estos contenen les determinacions que exigix l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els estatuts s'han aprovat amb els requisits i les formalitats que preveuen l'article esmentat i els mateixos estatuts del Col·legi.  
Tercer. Esta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu en la disposició final del Decret 4/2002, de 8 de gener, pel qual s'aprova el reglament de desplegament de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana, i en virtut de les atribucions contingudes en l'article 70 bis del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i en l'article 10 bis.2.f del Decret 134/2023, de 10 d'agost, del Consell, d'aprovació del Reglament orgànic i funcional de la Conselleria de Justícia i Interior.  
Per tot això, vist l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries d'aplicació pertinent, resolc:  
  
  
Primer  
Inscriure els nous estatuts de l'Il·lustre Col·legi d'Advocats d'Alzira en el Registre de col·legis professionals i consells valencians de col·legis professionals de la Comunitat Valenciana.  
  
Segon  
Publicar esta resolució en el Diari Oficial de la Generalitat Valenciana.  
  
Contra esta resolució, que posa fi a la via administrativa, es pot interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, tot això de conformitat amb el que establixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 7 de març de 2024.- La directora general d'Atenció a les Víctimes i Accés a la Justícia: María Belén Pulgar Gutiérrez.  
  
  
  
ANNEX  
Estatuts de l'Il·lustre Col·legi d'Advocats d'Alzira  
  
Capítol I  
Del Col·legi i de les persones col·legiades  
  
Article 1. Del Col·legi  
1. L'Il·lustre Col·legi d'Advocats d'Alzira és una corporació de dret públic emparada per la llei i reconeguda per l'Estat, amb personalitat jurídica pròpia i capacitat plena per al compliment dels seus fins.  
  
2. Es regix per la Llei de col·legis professionals i la resta de disposicions estatals i autonòmiques pertinents, si és el cas, així com per l'Estatut general de l'advocacia espanyola, l'estatut present i el reglament de règim interior que s'aprove com a desenvolupament d'este, i per les normes d'orde intern i acords dels òrgans corporatius en l'àmbit de les competències respectives.  
3. L'accés i exercici a la professió dels membres es regix pels principis d'igualtat de tracte i no-discriminació per raó d'origen racial o ètnic, religió o conviccions, discapacitat, edat o orientació sexual, en els termes que preveu la legislació vigent.  
  
Article 2. Àmbit territorial i domicili  
1. L'àmbit territorial del Col·legi s'estén als diferents pobles que comprenen el seu partit judicial: Alberic, Alcàntera de Xúquer, Alzira, Algemesí, Antella, Beneixida, Benimuslem, Carcaixent, Càrcer, Cotes, l'Énova, Gavarda, Guadassuar, Manuel, Massalavés, la Pobla Llarga, Rafelguaraf, Sant Joanet, Sellent, Senyera, Sumacàrcer, Tous i Castelló.  
2. El seu domicili radica a la ciutat d'Alzira i la seua seu és a la plaça del Sufragi, número 9, 2a planta, de la localitat d'Alzira (València), CP 46694.  
Per acord de la Junta de Govern i de la Junta General es podrà traslladar a un altre lloc dins de la mateixa ciutat.  
  
Article 3. Finalitats i funcions  
1. Són fins essencials del Col·legi en el territori de la seua competència l'ordenació de l'exercici de la professió, la seua representació institucional exclusiva, la defensa dels drets i els interessos professionals dels advocats i advocades, el control deontològic i l'exercici de la potestat disciplinària, la formació inicial i permanent dels col·legiats i col·legiades, la col·laboració en el funcionament, la promoció i la millora de l'administració de la justícia, l'organització i la prestació del servici d'assistència jurídica gratuïta en els termes establits en les lleis, la intervenció en el procés d'accés a la professió, la defensa de l'estat social i democràtic de dret, la promoció i la defensa dels drets humans i els altres que preveja l'Estatut general de l'advocacia espanyola i la normativa estatal i autonòmica, si és el cas, aplicable.  
  
Igualment, és fi essencial del Col·legi protegir els interessos de consumidors i els usuaris, tant en relació amb els servicis que preste directament com els que presten els seus membres.  
A l'efecte de complir este fi, el Col·legi disposarà d'un servici d'atenció als consumidors i els usuaris que tramitarà i resoldrà les queixes i les reclamacions o, si és el cas, les remetrà perquè les resolga la Junta de Govern.  
2. Són funcions del Col·legi:  
a) Aprovar els estatuts i reglaments de règim interior d'este.  
b) Ostentar, en l'àmbit propi, la representació i defensa de la professió davant de l'Administració, les institucions, els tribunals, les entitats i els particulars, amb legitimació per a ser part en tots els litigis que afecten els interessos professionals, tot això d'acord amb la legislació vigent.  
c) Ordenar, en l'àmbit de la competència pròpia, l'activitat professional.  
d) Exercir el dret de petició d'acord amb la llei.  
e) Organitzar activitats i servicis comuns de caràcter professional, cultural, assistencial, de previsió i anàlegs, d'interés per als membres.  
  
f) Elaborar i aprovar els pressupostos anuals d'ingressos i gastos, així com els comptes i liquidacions.  
g) Establir i exigir aportacions econòmiques.  
h) Portar un registre dels seus membres en què conste, almenys, testimoni autèntic del títol acadèmic oficial, la data d'alta en el col·legi, el domicili professional, la firma actualitzada i totes les circumstàncies que afecten la seua habilitació per a l'exercici professional, si és el cas.  
i) Elaborar criteris generals i orientatius d'honoraris a l'efecte exclusiu de la taxació de costes i del jurament de comptes, de conformitat amb el que s'establix en la llei.  
j) Informar en els procediments administratius o judicials, quan se'l requerisca o quan se'n preveja la intervenció d'acord amb la legislació vigent.  
k) Proposar i, si és el cas, adoptar les mesures necessàries per a evitar l'intrusisme professional i la competència deslleial, i exercir en relació amb això les accions legals pertinents.  
l) Procurar el perfeccionament de l'activitat professional i la formació permanent.  
m) Exercir, en l'orde professional i col·legial, la potestat disciplinària.  
n) Adoptar les mesures necessàries per a garantir el compliment de l'assegurament de la responsabilitat civil dels membres.  
o) Participar en els òrgans consultius de l'Administració, quan siga preceptiu o esta ho requerisca.  
p) Informar els projectes normatius de l'Administració sobre les condicions de l'exercici professional o que afecten directament l'Il·lustre Col·legi d'Advocats d'Alzira.  
q) Exercir les competències que li siguen atribuïdes legalment, així com col·laborar amb l'Administració mitjançant la realització d'estudis o l'emissió d'informes.  
r) Complir i fer complir als membres les normes generals i especials, els estatuts col·legials, els reglaments de règim interior i els acords adoptats pels òrgans col·legials en matèria de la seua competència.  
  
s) Les que se'ls atribuïsquen per altres normes de rang legal o reglamentari, siguen delegades per les administracions públiques o es deriven de convenis de col·laboració.  
t) Totes les funcions que redunden en benefici de la protecció dels interessos dels consumidors i usuaris.  
u) Atendre les sol·licituds d'informació sobre els membres i sobre les sancions fermes que se'ls imposen, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes previstos en la llei sempre que estiguen degudament motivades i que la informació obtinguda s'utilitze únicament per a la finalitat per a la qual es va sol·licitar en els termes previstos en la legislació sobre protecció de dades personals.  
  
v) Qualsevol altra funció que redunde en benefici dels interessos professionals dels membres.  
w) En general, totes les que s'encaminen al compliment dels fins assignats als col·legis professionals.  
  
Article 4. Tractament i símbols corporatius  
1. El Col·legi té el tractament que tradicionalment se li ha assignat, que és el d'Il·lustre Col·legi d'Advocats d'Alzira.  
2. La corporació posseïx un escut que té la descripció següent: escut tradicional d'armes de la ciutat d'Alzira amb un filacteri que recorre els dos costats de l'escut i la part superior amb la llegenda COLEGIO DE ABOGADOS DEL PDO; i en la base, Alzira. Al mateix temps, el seu emblema actual està constituït per l'escut d'armes de la ciutat d'Alzira emmarcat en la balança de la justícia, que inclou en la part superior la llegenda «Il·lustre Col·legi d'Advocats d'Alzira». Sense perjuí d'això, la Junta pot modificar este escut, amb consulta prèvia a la Junta General.  
3. El Col·legi és aconfessional si bé, per raons històriques, s'acull al patrocini secular de santa Maria, en la seua immaculada concepció.  
  
Article 5. De l'acció social del Col·legi  
1. El Col·legi tindrà especialment en compte la seua responsabilitat cap a la societat en què s'integra. Per això pot promoure, organitzar i executar programes d'acció social en benefici dels sectors més desfavorits, com també per a la promoció i la difusió dels drets fonamentals, els valors democràtics de convivència o la cooperació internacional.  
  
2. Sense perjuí de les competències derivades de la legislació sobre assistència jurídica en matèria de servicis d'orientació jurídica, el Col·legi pot organitzar i prestar servicis gratuïts, amb finançament extern públic o privat o sense, dedicats a assessorar els qui no tinguen accés a altres servicis gratuïts i es troben en situacions de necessitat, desavantatge o risc d'exclusió social.  
  
Article 6. De les persones col·legiades  
Poden ser:  
a) Exercents, que són les que es dediquen professionalment a l'exercici de l'advocacia. Poden ser residents o no residents, segons si tenen en l'àmbit col·legial el despatx únic o principal.  
b) No exercents, que no es dediquen a l'exercici professional de l'advocacia i no tenen el dret a denominar-se advocades o advocats.  
c) Inscrites, que són les qui, d'acord amb la legislació, poden exercir a Espanya amb el títol del seu país d'origen.  
d) D'honor, que són les que han sigut objecte d'esta distinció pels seus mèrits o els servicis rellevants prestats a l'advocacia o a la corporació.  
  
Article 7. Incorporació al Col·legi  
1. Són requisits necessaris per a la incorporació al Col·legi els que determina l'Estatut general de l'advocacia espanyola: estar en possessió del títol habilitant, satisfer la quota d'incorporació, que no pot excedir en cap cas els costos associats a la tramitació de la inscripció i no tindre antecedents penals que inhabiliten per a l'exercici de l'advocacia.  
  
2. La sol·licitud es realitzarà mitjançant un escrit dirigit a la Junta de Govern al qual s'adjuntarà la documentació acreditativa del compliment dels requisits per a la col·legiació. Esta sol·licitud podrà tramitar-se per via telemàtica mitjançant la finestreta única.  
3. La col·legiació com a resident exigix tindre en el seu àmbit territorial un despatx únic o principal i no estar incorporat en cap altre col·legi en este caràcter, sense perjuí del trasllat que exigirà la baixa en el col·legi de provinença per a ser alta en este col·legi.  
4. La incorporació a la professió per primera vegada serà solemne, exigirà el jurament o la promesa d'acatar la Constitució i la resta de l'ordenament jurídic i de complir les normes deontològiques de la professió, amb llibertat i independència, de bona fe, amb lleialtat al client, respecte a la part contrària i guardant el secret professional. S'ajustarà a les formalitats següents: podrà ser apadrinat o apadrinada per un company o una companya que en l'acte de la ratificació pública del jurament o promesa de guardar la Constitució de l'Estat, així com complir fidelment les seues obligacions, segons les normes deontològiques que regixen la professió, el presentarà a la Junta de Govern. En el cas que el nou col·legiat o col·legiada no dispose de padrí o padrina, serà apadrinat o apadrinada per un membre de la Junta de Govern del Col·legi.  
  
5. El Col·legi pot comunicar les dades que tinguen caràcter professional, incloure-les en guies col·legials i cedir-les a tercers d'acord amb el que es preveu en la legislació pertinent i amb les limitacions que establisquen.  
  
Article 8. Incorporació de professionals de l'advocacia procedents d'altres col·legis  
1. Poden incorporar-se com a no residents al Col·legi els professionals de l'advocacia procedents d'altres col·legis d'Espanya acreditant el seu exercici i pertinença actual i vigent a la respectiva corporació de residència.  
2. També hauran de justificar no estar donats de baixa o suspesos temporalment en l'exercici de l'advocacia per altres col·legis.  
3. Cal ajustar-se al que disposa l'Estatut general de l'advocacia espanyola quant a les persones que hagen exercit prèviament en un altre estat de la Unió Europea.  
  
Article 9. Aprovació i denegació de la incorporació  
1. Les sol·licituds d'incorporació seran aprovades, suspeses o denegades, amb la tramitació prèvia que siga procedent, per la Junta de Govern mitjançant resolució motivada, i s'han d'admetre els qui reunisquen els requisits establits per a col·legiar-se.  
2. La denegació d'incorporació com a exercent adoptada per un col·legi impedirà la incorporació a esta corporació quan es tracte d'una causa inesmenable o que no s'haja esmenat degudament.  
3. La resolució de la Junta de Govern s'ha de pronunciar dins del mes, i després d'este termini es considerarà aprovada la col·legiació.  
4. La resolució que denegue la incorporació serà motivada i pot ser objecte dels recursos pertinents.  
  
Article 10. Acreditació de la condició de persona col·legiada  
En el moment de la incorporació, s'assignarà un número de col·legiació, que haurà de consignar-se al costat del nom quan es realitzen actuacions professionals. El Col·legi expedirà el document acreditatiu d'esta condició.  
  
Article 11. Actuació de professionals de l'advocacia d'altres col·legis  
1. Els professionals de l'advocacia pertanyents a altres col·legis quedaran subjectes a les normes i al règim disciplinari d'esta corporació quan actuen en el seu àmbit territorial, i tenen dret a utilitzar els servicis col·legials directament relacionats amb l'exercici de la professió.  
  
2. La llibertat i independència en l'actuació professional quedaran sota la protecció d'este col·legi.  
  
Article 12. Suspensió i pèrdua de la condició de persona col·legiada  
  
1. La suspensió i pèrdua de la condició de persona col·legiada es regirà pel que es disposa en l'Estatut general de l'advocacia espanyola.  
2. La persona col·legiada que siga baixa per impagament de quotes podrà rehabilitar els seus drets abonant les quantitats degudes, pagant el deute amb els seus interessos al tipus legal incrementat en dos punts, tal com determina l'Estatut general.  
  
Article 13. Rehabilitació  
1. El professional de l'advocacia que haja patit la sanció disciplinària d'expulsió podrà obtindre la rehabilitació per a l'exercici de la professió complint els requisits previstos en l'Estatut general de l'advocacia espanyola.  
2. La Junta de Govern establirà les activitats formatives que en matèria de deontologia professional hauran de superar els qui sol·liciten la rehabilitació.  
3. Les resolucions que s'adopten en matèria de rehabilitació seran sempre motivades.  
  
Article 14. Finestreta única  
1. El Col·legi disposarà d'un portal electrònic perquè, a través de la finestreta única prevista en la llei, els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, a través d'un únic punt, per via electrònica i a distància. El Col·legi farà el que calga perquè, a través d'esta finestreta única, els professionals puguen de manera gratuïta:  
a) Obtindre tota la informació i els formularis necessaris per a accedir a l'activitat professional i l'exercici d'esta.  
b) Presentar tota la documentació i les sol·licituds necessàries, incloent-hi la de col·legiació.  
c) Conéixer l'estat de tramitació dels procediments en els quals tinga consideració d'interessat i rebre la notificació corresponent dels actes de tràmit preceptius i de la resolució del Col·legi, incloent-hi la notificació dels expedients disciplinaris quan siga procedent.  
  
d) Ser convocats a les juntes generals ordinàries i extraordinàries i posar en el seu coneixement l'activitat pública i privada del Col·legi.  
2. A través de la referida finestreta única, per a defendre millor els drets dels consumidors i els usuaris, el Col·legi oferirà la informació següent de manera, clara, inequívoca i gratuïta:  
a) L'accés al registre dels seus professionals de l'advocacia col·legiats, que estarà actualitzat permanentment i en el qual constaran, almenys, les dades següents: nom i cognoms dels professionals col·legiats, número de col·legiació, títols oficials que tinguen, domicili professional i situació d'habilitació professional.  
b) L'accés al registre de societats professionals, que tindrà el contingut descrit en la llei.  
c) Les vies de reclamació i els recursos que podran interposar-se en cas de conflicte entre el consumidor o usuari i una persona col·legiada o el Col·legi d'Alzira.  
d) El contingut del codi deontològic de l'advocacia espanyola i d'altres que hi puguen ser aplicables.  
  
Article 15. Memòria anual  
1. El Col·legi està subjecte al principi de transparència en la seua gestió. Per a això, elaborarà una memòria anual que continga la informació següent:  
a) Informe de la gestió econòmica, incloent-hi els gastos de personal desglossats suficientment i amb l'especificació de les retribucions dels membres de la Junta de Govern segons el càrrec, si és el cas.  
b) Import de les quotes aplicables desglossades per concepte i pel tipus de servicis prestats, així com les normes per al càlcul i l'aplicació d'estes.  
c) Informació agregada i estadística relativa als procediments informatius i sancionadors en fase d'instrucció o que hagen assolit fermesa, amb la indicació de la infracció a què es referixen, de la seua tramitació i de la sanció imposada si és el cas, amb observança, en tot cas, de la legislació en matèria de protecció de dades de caràcter personal.  
  
d) Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, com també sobre la seua tramitació i, si és el cas, dels motius d'estimació o desestimació de la queixa o la reclamació, amb observança, en tot cas, de la legislació en matèria de protecció de dades de caràcter personal.  
e) Els canvis en el contingut del codi deontològic, si n'hi ha.  
  
f) Les normes sobre incompatibilitats i les situacions de conflicte d'interessos en què es troben els membres de la Junta de Govern.  
  
2. La memòria anual aprovada s'ha de fer pública a través de la pàgina web el primer semestre de cada any.  
  
Article 16. Servici d'atenció als membres del Col·legi i a les persones consumidores o usuàries  
1. El Col·legi ha d'atendre les queixes o reclamacions presentades.  
2. Així mateix, disposarà d'un servici d'atenció a les persones consumidores o usuàries, que necessàriament tramitarà i resoldrà les queixes i reclamacions referides a l'activitat col·legial o professional dels membres que es presenten per estes, així com per associacions i organitzacions de consumidors i usuaris en la seua representació o en defensa dels seus interessos.  
3. El Col·legi, a través d'este servici d'atenció, resoldrà sobre la queixa o reclamació, segons siga procedent, bé informant sobre el sistema extrajudicial de resolució de conflictes, bé remetent-la als òrgans col·legials competents per a instruir els expedients informatius o disciplinaris oportuns, bé arxivant o bé adoptant qualsevol altra decisió conforme a dret.  
La tramitació del procediment de resolució de queixes i reclamacions la regularà la Junta de Govern.  
4. La regulació d'este servici ha de preveure la presentació de queixes i reclamacions per via electrònica i a distància.  
  
Capítol II  
De les obligacions i drets dels membres del Col·legi  
  
Article 17. De les obligacions dels membres del Col·legi  
Les obligacions dels col·legiats i col·legiades amb el Col·legi són les que imposa l'Estatut general de l'advocacia espanyola i altres normes que regulen la professió.  
  
Article 18. Dels drets dels col·legiats i de les col·legiades  
A més dels drets que atorga l'Estatut general de l'advocacia espanyola i les normes que regulen la professió, els qui hi estiguen incorporats i els qui actuen dins de l'àmbit del Col·legi gaudiran de l'empara col·legial:  
  
Article 19. De l'assistència jurídica gratuïta  
El Col·legi dictarà normes que regulen la prestació dels servicis en el seu àmbit territorial i establirà un règim sancionador per a l'incompliment de les obligacions que comporta. Es proposarà l'especialització del torn d'ofici.  
  
Article 20. De l'exercici individual, col·lectiu i multiprofessional  
1. L'advocacia es podrà exercir de les maneres que preveu l'Estatut general de l'advocacia espanyola i la legislació vigent.  
2. Les societats professionals s'han d'inscriure en el registre de societats professionals que el Col·legi té creat a l'efecte i tindran les mateixes obligacions deontològiques que la resta de col·legiats amb les particularitats que li siguen pròpies. Les societats professionals han de presentar per a la seua inscripció en el registre del Col·legi els canvis de socis i administradors o de qualsevol modificació del contracte social que haja de ser objecte d'inscripció, i han d'abonar les càrregues previstes col·legialment.  
3. Els deures d'informació i identificació que establix l'Estatut general de l'advocacia espanyola recauen també sobre les societats multidisciplinàries en les quals són socis professionals advocats o advocades.  
4. Igualment, el secret professional incumbix també a les societats de professionals de l'advocacia, als despatxos col·lectius i a les societats multidisciplinàries amb participació de professionals de l'advocacia.  
  
5. El Col·legi exercirà sobre les societats professionals que estiguen inscrites les mateixes competències que se li atribuïxen en relació amb les persones col·legiades, especialment quant a la deontologia i la potestat disciplinària.  
6. En el full d'encàrrec professional han de figurar les dades d'identificació de les societats professionals, dels despatxos col·lectius i de les societats multidisciplinàries, si és el cas.  
  
Article 21. De la substitució  
1. La substitució en la defensa o l'assessorament es regirà per les normes que conté l'Estatut general de l'advocacia espanyola i el codi deontològic.  
2. Les obligacions que imposen són exigibles en l'àmbit del Col·legi i de compliment necessari tant en assumptes judicials com extrajudicials, defensa, assessorament i gestió, i mentres conste que hi ha un assumpte encarregat anteriorment a un altre company o companya, fins i tot quan haja comunicat el seu cessament el client.  
  
Article 22. Honoraris professionals  
1. La quantia dels honoraris es convindrà lliurement amb el client i ha de ser objecte d'un acord previ a través de la utilització del full d'encàrrec o d'un mitjà equivalent.  
2. El Col·legi elaborarà uns criteris orientadors d'honoraris només a l'efecte de taxació de costes i del jurament de comptes.  
  
Article 23. Distincions i honors  
1. A fi de reconéixer els mèrits contrets en benefici i interés de l'advocacia i el dret, els servicis prestats a la corporació i la dedicació constant a l'exercici professional, a iniciativa de la Junta de Govern podrà concedir -amb la tramitació prèvia de l'expedient oportú- els títols distintius de degà o degana d'honor emèrit o emèrita, advocat o advocada d'honor, així com qualsevol altra distinció i honor que estime la Junta de Govern.  
2. El degà o degana tindrà el tractament d'Excel·lentíssim o Excel·lentíssima, i altres que legalment li corresponguen. La resta de membres de la Junta de Govern tindran tractament d'Il·lustríssims.  
3. El degà o degana i els membres de la Junta de Govern usaran en els actes oficials, com a distintiu de la seua personalitat, les medalles amb cordó, penjades al coll, que tradicionalment ja s'utilitzen, així com togues amb l'escut del Col·legi, i punyets en la bocamànega, i poden igualment utilitzar una medalla de solapa.  
4. Les medalles amb cordó s'utilitzaran únicament mentres es pertanga a la Junta de Govern, i en tot moment es poden usar les de solapa, fins i tot després de cessar en el càrrec.  
  
Capítol III  
Òrgans de govern  
  
Article 24. Principis rectors i òrgans de govern  
1. El govern del Col·legi està presidit pels principis de democràcia, autonomia i transparència. Els seus òrgans de govern són el degà o degana, la Junta de Govern i la Junta General.  
2. De les sessions i les deliberacions dels òrgans col·legiats s'estendà acta, que firmarà el titular de la Secretaria en unió de qui haja presidit la sessió. Les actes se sotmetran a aprovació en la sessió que celebre l'òrgan de què es tracte, i bastarà el vot favorable de la majoria simple dels assistents.  
3. Els acords inclosos en les actes seran immediatament executius sense perjuí d'una aprovació ulterior.  
4. Capacitat per a formar part de la Junta  
4.1. No poden formar part de la Junta de Govern  
a) Els col·legiats o col·legiades que hagen sigut condemnats per sentència ferma que comporte la inhabilitació o suspensió per a càrrecs públics, mentres estes subsistixen.  
b) Els col·legiats o col·legiades als qui s'haja imposat sanció disciplinària per falta greu en qualsevol col·legi d'advocats, mentres no haja sigut rehabilitat.  
c) Els col·legiats o col·legiades que siguen membres d'òrgans rectors d'un altre col·legi professional.  
d) En el cas de sancions disciplinàries imposades per tribunal, jutjats o òrgans que no siguen col·legis d'advocats les sancions dels quals consten en el seu expedient personal, la Junta de Govern, per mitjà de decisió motivada, decidirà si constituïxen o no impediment per a l'accés als càrrecs directius.  
4.2. Els qui es troben en alguna de les situacions a què es referixen els apartats anteriors no podran ser objecte de sufragi passiu en les eleccions, i si són membres de la Junta cessaran immediatament.  
4.3. El degà o degana i els altres membres de la Junta de Govern seran col·legiats exercents, que tinguen la condició d'elector i residents en la demarcació del Col·legi, i en els quals no concórrega cap de les causes d'incapacitat ni en les prohibicions establides en estos estatuts.  
  
4.4. No es pot pertànyer a la Junta de Govern en càrrecs diferents.  
4.5. Per a concórrer a les eleccions com a candidat a degà o degana, és necessari haver desenvolupat durant cinc anys l'exercici professional; per als altres càrrecs, tres anys.  
  
Article 25. Del degà o degana  
Li correspon la representació legal del Col·legi en totes les seues relacions, incloent-hi les que mantinga amb els poders públics, entitats, corporacions i persones de qualsevol orde, la presidència de tots els òrgans col·legiats, l'ordenació dels pagaments i la resta que li atribuïx l'Estatut general de l'advocacia espanyola.  
  
Article 26. Composició de la Junta de Govern  
1. La Junta de Govern és l'òrgan de direcció, gestió i administració del Col·legi. Estarà constituïda per exercents i integrada per qui exercisca el deganat, la secretaria, i diputats o diputades, numerats ordinalment, d'entre els quals es designarà per la Junta de Govern, a proposta de qui exercisca el Deganat, un tresorer o tresorera.  
  
2. La Junta de Govern estarà composta per set membres. La Junta de Govern s'entendrà ampliada en un nou membre per cada 100 exercents que sobrepassen esta xifra. L'elecció per a cobrir els llocs així creats se celebrarà en la pròxima oportunitat en què haja de renovar-se l'òrgan de govern. Els triats per esta raó romandran en els seus càrrecs encara que disminuïsca el cens col·legial per davall de la xifra que va determinar la seua elecció. En cap cas i qualsevol que siga el nombre de membres, els integrants de la Junta sobrepassaran el nombre de 10 membres.  
  
  
Article 27. Del Vicedeganat  
Qui exercisca el càrrec al qual corresponga el numeral u dels membres de la Junta tindrà la consideració de vicedegà o vicedegana, exercirà totes les funcions que li conferisca el Deganat i assumirà les d'esta en cas de defunció, absència, malaltia, abstenció, recusació o vacant. En cas que l'afecte alguna d'estes circumstàncies, serà substituït pel diputat o diputada que el seguisca en orde de numeració.  
  
  
Article 28. De la Secretaria  
Qui exercisca la Secretaria del Col·legi també actuarà amb este caràcter en la Junta de Govern i en la Junta General i tindrà les funcions següents:  
a) Redactar les actes de les juntes generals i de les sessions de la Junta de Govern.  
b) Redactar i dirigir els oficis de citació per a tots els actes del Col·legi, segons les instruccions que reba del Deganat i amb l'anticipació deguda.  
c) Rebre i donar compte de totes les sol·licituds i les comunicacions que es remeten al Col·legi.  
d) Expedir amb el vistiplau del degà o degana els certificats que sol·liciten els interessats.  
e) Organitzar i dirigir les oficines i exercir la direcció del personal.  
f) Tindre a càrrec seu l'arxiu i el segell del Col·legi.  
g) Assumir el control de la legalitat dels actes col·legials.  
h) Totes les altres funcions que li encomane la Junta de Govern.  
  
  
Article 29. De la Tresoreria  
Corresponen al membre de la Junta nomenat com a tresorera o tresorer les funcions següents:  
a) Materialitzar la recaptació i custodiar els fons del Col·legi.  
b) Pagar els lliuraments degudament autoritzats pel Deganat.  
c) Informar periòdicament la Junta de Govern sobre el compte d'ingressos i gastos, així com de la marxa del pressupost.  
d) Redactar, per a presentar-los a la Junta General, els comptes de l'exercici econòmic vençut i els pressupostos anuals.  
e) Ingressar i retirar els fons dels comptes bancaris de què siga titular el Col·legi, mancomunadament amb el degà o degana.  
f) Portar l'inventari dels béns del Col·legi.  
g) Totes les altres funcions que li encomane la Junta de Govern.  
  
  
Article 30. Del comptador o comptadora  
La Junta de Govern pot designar d'entre els seus membres un d'ells per a intervindre les operacions de tresoreria i les restants funcions que se li encomanen.  
  
Article 31. Del bibliotecari o bibliotecària  
La Junta de Govern pot designar un dels seus membres perquè, seguint les seues directrius i acords, puga adoptar les mesures oportunes a fi que la biblioteca es trobe en ús adequat, actualitzant permanentment els fons que haja d'acollir, tant bibliogràfics com informàtics o en qualsevol altre suport, i portant els oportuns registres i catàlegs. Ha de proposar a la Junta de Govern les adquisicions de tota mena que crega necessàries o convenients per al bon servici.  
  
  
Article 32. De les substitucions  
Els qui exercisquen les funcions previstes en els quatre articles precedents seran substituïts, en el supòsit d'absència temporal o definitiva, pel membre que designe la Junta de Govern fins que se celebren eleccions, si és el cas.  
  
Article 33. Atribucions de la Junta de Govern  
A més de les que establix l'Estatut general de l'advocacia espanyola i la resta de normativa aplicable, són atribucions de la Junta de Govern les següents:  
a) Convocar els congressos de l'advocacia dins de l'àmbit col·legial.  
b) Promoure el respecte, la divulgació, el coneixement i l'ensenyament de les normes deontològiques.  
  
Article 34. Funcions de la Junta de Govern  
1. La Junta de Govern es reunirà amb caràcter ordinari almenys una vegada al mes, excepte el mes d'agost. A més, es pot reunir, amb caràcter extraordinari, totes les vegades que estime necessari o convenients qui la presidisca en funció dels interessos del Col·legi o quan ho sol·licite almenys una tercera part dels seus components. En este últim cas, han d'assenyalar l'objecte de la convocatòria.  
2. L'orde del dia el confeccionarà qui la presidisca i ha d'estar en poder dels components de la Junta de Govern almenys amb vint-i-quatre hores d'antelació, excepte per situacions d'urgència. Es remetrà pel mitjà que el convocant estime convenient, sempre que en quede constància, i haurà d'incloure els assumptes següents:  
a) Els que el degà o la degana estime pertinents.  
b) Els que proposen els membres de la Junta de Govern.  
c) Els que hagen proposat les persones col·legiades.  
d) Precs i preguntes.  
Perquè puguen adoptar-se acords sobre matèries no incloses en l'orde del dia, la Junta n'haurà d'apreciar prèviament la urgència.  
  
3. Quan siguen raons de màxima urgència les que motiven la convocatòria de la junta, es prescindirà de l'orde del dia i del requisit temporal de coneixement de la convocatòria establit anteriorment, i serà suficient que, per qualsevol mitjà, es faça saber als membres de la Junta el motiu de la convocatòria i el lloc i l'hora de celebració.  
4. La Junta quedarà vàlidament constituïda quan hi concórrega la majoria dels seus membres, serà presidida pel degà, degana o per qui el substituïsca estatutàriament, que dirigirà els debats, donarà el torn de paraula i procurarà que les intervencions siguen concises i ajustades a l'assumpte objecte de qüestió.  
5. Els acords s'adoptaran per majoria de vots dels assistents, que s'emetran de manera escrita i secreta si algun membre de la Junta així ho sol·licita. En cas d'empat, decidirà el vot de qualitat de qui presidisca. Tot això, excepte en els casos que s'establisquen expressament en una norma de rang superior o es requerisca una majoria qualificada.  
6. La documentació relativa als assumptes a tractar ha d'estar en la Secretaria del Col·legi a la disposició dels components de la Junta almenys amb vint-i-quatre hores d'antelació a la celebració de la sessió de què es tracte.  
7. Els membres de la Junta de Govern que tinguen interés directe o indirecte en un assumpte concret inclòs en l'orde del dia s'absentaran de la sessió durant la discussió i la votació, i s'hi incorporaran una vegada que la Junta haja pres la decisió que sobre este aspecte haja estimat pertinent. S'haurà de deixar constància d'este fet en l'acta.  
  
8. L'assistència a la Junta de Govern és obligatòria per a tots els components, per la qual cosa l'absència injustificada a tres sessions consecutives o cinc d'alternes en un període d'un any comporten la pèrdua de la condició de membre de la Junta, amb un acord previ en este sentit adoptat per la Junta de Govern. Una vegada notificat l'acord, es podran convocar eleccions per a proveir la vacant o vacants que s'hagen produït per este motiu.  
  
Article 35. De les juntes generals  
1. La Junta General té les atribucions següents, a més de les establides en l'Estatut general de l'advocacia espanyola i la resta de la normativa aplicable:  
a) Aprovar l'Estatut del Col·legi i les seues modificacions o reformes.  
b) Debatre i, si és el cas, aprovar els pressupostos i els comptes anuals de cada exercici.  
c) Debatre i, si és el cas, resoldre sobre la reprovació o censura de la Junta de Govern o de qualsevol dels seus membres.  
d) Aprovar la imposició de quotes extraordinàries.  
e) Aprovar la inversió o la disposició del patrimoni col·legial si es tracta d'immobles.  
f) Aprovar els reglaments de règim interior que li propose la Junta de Govern.  
g) Qualsevol altra facultat que li atribuïsquen les lleis, els reglaments o este estatut.  
És l'òrgan màxim de govern del Col·legi i es reunirà amb caràcter ordinari dos vegades a l'any i amb caràcter extraordinari quan es convoque degudament a iniciativa del degà o degana, de la Junta de Govern o d'un nombre de col·legiats i col·legiades que represente la majoria.  
  
2. Les juntes generals s'han de convocar amb una antelació mínima  
 de quinze dies, excepte en els casos d'urgència, en què segons el parer de la Junta de Govern haja de reduir-se el termini, i caldrà motivar en la convocatòria la causa concreta que la justifique.  
3. La convocatòria, que ha de contindre l'orde del dia es publicarà en els taulers d'anuncis del Col·legi i en la pàgina web a través de la finestreta única, i es notificarà a tots els membres per mitjans telemàtics o per correu ordinari.  
4. La citació assenyalarà la data, l'hora i el lloc de celebració i expressarà degudament numerat l'orde del dia. Si la convocatòria o algun dels punts que cal tractar són a instància de les persones col·legiades caldrà indicar-hi esta circumstància.  
5. No s'exigirà quòrum especial per a la constitució vàlida de la junta, excepte en els casos previstos en l'Estatut general de l'advocacia espanyola.  
6. Els vots dels no exercents es consideraran com a «mitjos vots».  
  
7. Els acords s'adoptaran per majoria simple, excepte en els casos en què s'exigisca una majoria qualificada.  
8. Es permetrà la delegació per escrit del vot, que haurà de ser específic per a la Junta General a què es referisca la delegació, sempre que conste degudament acreditada l'autenticitat i recaiga en un col·legiat o col·legiada. No pot delegar-se el vot per a les eleccions i votacions de censura i amb un màxim de 10 delegacions per votant. El vot per a participar en les juntes generals en què s'haja de tractar el canvi de denominació, la fusió, la segregació, la dissolució i la liquidació del Col·legi tampoc serà delegable.  
9. Des de la data de la convocatòria i fins al dia de la celebració es podran consultar en la Secretaria els antecedents relatius al contingut de l'orde del dia.  
10. En la junta general ordinària, que ha de tindre lloc en el primer trimestre de cada any, es poden incloure les proposicions que presente la mitat més un dels col·legiats o col·legiades. La mateixa junta acordarà, si és el cas, o no, obrir una discussió sobre les proposicions presentades.  
11. Del contingut de la junta s'estendrà una acta que firmarà qui presidisca i qui exercisca la Secretaria.  
12. El vot de censura a la Junta de Govern es regirà pel que disposa l'Estatut general de l'advocacia espanyola.  
  
Capítol IV  
De les eleccions  
  
Article 36. Del règim electoral  
1. Els membres de la Junta de Govern seran elegits en votació directa i secreta entre els del Col·legi en els termes i condicions que establix l'Estatut general de l'advocacia espanyola.  
2. Seran electors tots els col·legiats i col·legiades amb una antiguitat de més d'un any d'incorporació a la data de la convocatòria.  
3. En les eleccions, el vot dels exercents i les persones inscrites serà un i el dels no exercents, la mitat.  
4. Els càrrecs de la Junta de Govern es proveiran per elecció a través de votació directa i secreta de tots els col·legiats i col·legiades, exercents, no exercents i persones inscrites, i es computarà el valor dels vots d'aquells com a doble del d'estos últims.  
5. Els càrrecs duraran cinc anys.  
6. La renovació dels càrrecs de la Junta de Govern es verificarà per mitat, cada dos anys i mig, amb subjecció al torn de rotació següent:  
  
a) Degà o degana, diputat segon o diputada segona, bibliotecari o bibliotecària i secretari o secretària.  
b) Diputat primer o diputada primera, diputat tercer o diputada tercera i tresorer o tresorera.  
7. Si es produïx alguna vacant en la Junta de Govern, es proveirà també per elecció, en la junta general de celebració més pròxima, i l'elegit exercirà el seu càrrec pel temps que hi haja fins a l'època de la seua renovació, segons el torn establit anteriorment. Els qui resulten designats en esta elecció per a substituir aquells que no hagen esgotat el termini del seu mandat ocuparan els càrrecs durant el temps legal que falte als substituïts, però podran ser reelegits en la renovació ordinària de càrrecs, i prendran possessió immediatament.  
  
8. En el cas que opte per presentar-se a les eleccions algun membre de la Junta de Govern, es considerarà que renuncia automàticament de tots els seus càrrecs una vegada presentada la candidatura.  
9. Si per esta circumstància queden vacants més de la mitat dels integrants de la Junta de Govern, esta es completarà provisionalment amb els col·legiats o col·legiades més antics que hagen sigut membres de la Junta de Govern, que seran cridats seguint l'orde de la seua col·legiació començant pel d'incorporació menys recent. Si queden vacants per esta raó tots els membres de la Junta, la crida l'efectuarà el Consell Autonòmic o el Consell General de l'Advocacia Espanyola, i exercirà -en este cas- el deganat el més antic dels cridats i la secretaria, el més modern.  
10. Esta norma s'aplicarà també qualsevol que siga la raó de la vacant.  
  
Article 37. Convocatòria de les eleccions  
1. La Junta de Govern convocarà eleccions tres mesos abans de la finalització del mandat ordinari o quan es produïsca alguna vacant en esta.  
2. Quan per qualsevol causa la totalitat dels càrrecs de la Junta de Govern queden vacants, el Consell Valencià de Col·legis d'Advocats designarà una junta provisional d'entre els col·legiats o col·legiades exercents amb més de 25 anys d'exercici, que convocarà en el termini de trenta dies eleccions per a la provisió dels càrrecs vacants. Estes eleccions s'han de celebrar dins dels quaranta-cinc dies següents, comptats a partir de la convocatòria.  
3. Si queden vacants la mitat o més dels càrrecs de la Junta de Govern, el Consell Valencià de Col·legis d'Advocats les completarà també de manera provisional, i per a la provisió definitiva s'actuarà de la manera abans consignada. En el cas previst en el paràgraf primer d'este article, la mitat dels elegits, que es concretaran per sorteig, ostentaran el mandat per un període de dos anys, mentres que la renovació de l'altra mitat i les successives s'efectuaran de la manera que preveja amb caràcter general esta secció.  
4. En el cas que la convocatòria es faça per a cobrir vacants que es produïsquen en la Junta de Govern durant la vigència del seu mandat, la Junta adoptarà l'acord pertinent per a celebrar eleccions en les dates que considere més convenients. El termini del mandat dels elegits per a cobrir vacants s'estendrà fins a la pròxima renovació del càrrec que ocupa.  
5. L'acord de convocatòria s'adoptarà tres mesos abans i contindrà en tot cas tot allò que siga relatiu a l'obertura del període electoral i els tràmits a seguir i fixarà la data, que coincidirà amb un dia hàbil, els càrrecs objecte d'elecció, els requisits per a optar a cada un d'estos, l'hora i el lloc de celebració de les eleccions, la possibilitat d'exercitar el vot per mitjans telemàtics o per correu, així com l'hora de començament i de tancament de les votacions, d'acord amb el que establixen els articles següents.  
  
Article 38. Presentació de candidatures  
1. El degà o degana i els altres membres de la Junta de Govern seran col·legiats o col·legiades exercents, que tinguen la condició d'elector i residents en la demarcació del Col·legi, i en el qual no concórrega cap de les causes d'incapacitat ni en les prohibicions establides en estos estatuts.  
2. No es pot pertànyer a la Junta de Govern en càrrecs diferents.  
3. Les candidatures s'han de presentar en el termini màxim de quinze dies des de la data de publicació de la convocatòria d'eleccions, i poden ser conjuntes per a diversos càrrecs.  
4. Les candidatures les han de subscriure, per a la seua presentació, exclusivament els candidats o les candidates.  
5. Ningú es pot presentar a més d'un càrrec dels que s'hagen d'elegir en la mateixa convocatòria.  
6. En el terme de set dies des de la finalització del termini de presentació de candidatures, la Junta Electoral proclamarà els qui reunisquen els requisits. En el cas que hi haja només una candidatura per a algun dels càrrecs convocats, serà proclamat electe.  
7. La relació dels proclamats s'exposarà en els taulers d'anuncis de la corporació i en la seua pàgina web i es notificarà als candidats.  
  
  
Article 39. Desenvolupament de les votacions  
1. El dia fixat per a les eleccions es constituiran meses electorals en la seu del Col·legi, en les altres dependències d'este i en cada una de les delegacions, si és el cas.  
2. Una vegada constituïdes les meses electorals, els candidats o candidates podran nomenar un interventor o interventora que els represente durant el desenvolupament de les votacions.  
3. Les votacions començaran a les nou del matí del dia de les eleccions i continuaran ininterrompudament fins a les 13.30 hores de la vesprada, en què es tancaran les urnes per a procedir a l'escrutini corresponent.  
4. En la seu electoral s'habilitaran dos urnes, una per als exercents i inscrits i una altra per als no exercents.  
5. Les paperetes de votació que edite el Col·legi han de ser blanques i han de portar impresa en l'anvers exclusivament la relació dels càrrecs que s'elegixen, sense perjuí que es puguen introduir en la papereta de vot les modificacions que siguen necessàries i imprescindibles per a la seua lectura i recompte per mitjans telemàtics, i es requerirà en tot cas per a l'edició que la Junta Electoral n'aprove el format.  
  
6. Una vegada obert l'acte de la votació, cada mesa introduirà en les urnes els vots anticipats i els emesos per correu i, una vegada acabades estes operacions, podran exercitar el seu dret al vot els restants. Els votants hauran d'acreditar-se davant de les meses electorals.  
  
7. La papereta s'ha d'introduir en un sobre de color blanc que a l'efecte facilitarà el Col·legi.  
8. La mesa comprovarà la inclusió en el cens electoral del votant, indicarà que vota i després introduirà el sobre en l'urna que corresponga.  
9. Les meses votaran en últim lloc, i es donarà per conclosa la votació.  
10. Seguidament en cada mesa electoral, si són diverses, les urnes, degudament precintades, es traslladaran a la seu principal per al recompte. Una vegada finalitzades les votacions en totes les meses, començarà l'escrutini i una vegada finalitzat es proclamaran electes per a cada càrrec els candidats o les candidates que obtinguen la majoria.  
11. En cas d'empat, es considerarà elegida la candidatura que més vots haja obtingut entre els exercents; si persistix l'empat, la candidatura de més temps d'exercici en el Col·legi, i si encara es manté l'empat, la candidatura de més edat.  
  
Article 40. Votació anticipada  
Es podrà exercir el dret al vot de manera anticipada dins dels 15 dies hàbils anteriors a l'assenyalat per a les eleccions ininterrompudament, des de les 10 hores del matí del primer dia de votació anticipada fins a les 13.30 hores del dia hàbil anterior al de les eleccions mitjançant compareixença personal del col·legiat o col·legiada en la seu col·legial.  
  
  
Article 41. Vot per correu  
1. Qui desitge emetre el seu vot per correu haurà de comunicar-ho per escrit en la Secretaria del Col·legi, amb una anticipació mínima de 15 dies a la data assenyalada per a la votació. Li serà facilitada amb la papereta de vot i el sobre corresponent.  
2. S'ha d'introduir la papereta en el seu sobre i este juntament amb l'acreditació i una fotocòpia del seu carnet d'identitat o professional en una plica que ha de remetre per correu al Col·legi, indicant al costat de l'adreça de la corporació la menció «a l'atenció de la Junta Electoral». La plica s'ha de trobar en el seu poder abans que comencen les votacions.  
  
Article 42. Presa de possessió  
Les persones elegides prendran possessió, en acte solemne, en la data que s'estipule, i, amb jurament o promesa prèvia de complir fidelment el càrrec respectiu i guardar el secret de les deliberacions de la Junta de Govern, se'ls imposaran els distintius col·legials acreditatius dels seus càrrecs.  
  
Article 43. Disposicions comunes a l'elecció  
1. Els terminis assenyalats en dies seran naturals.  
2. Els recursos que s'interposen durant el procés electoral o contra el seu resultat s'admetran només a un efecte i no suspendran la votació, la proclamació ni la presa de possessió dels electes.  
3. Contra les resolucions o els acords de la Junta Electoral es podrà recórrer davant de la Junta de Govern en el termini de set dies. Serà competent per a conéixer dels recursos contra els actes de la Junta de Govern el Consell Autonòmic o el Consell General de l'Advocacia Espanyola.  
  
Capítol V  
De les delegacions  
  
Article 44. De les delegacions  
1. Per al millor compliment dels seus fins i la major eficàcia en les seues funcions, el Col·legi podrà establir, per acord de la Junta de Govern i de la Junta General, delegacions en els partits judicials en què així ho requerisquen els interessos professionals, que funcionaran conforme al reglament que aprovarà la Junta de Govern. La demarcació de cada delegació podrà comprendre un o diversos partits judicials.  
  
2. La delegació exercirà la representació de la Junta de Govern en l'àmbit de la seua demarcació i tindrà com a missió col·laborar amb esta, i actuarà sota les seues directrius.  
3. Tindrà en l'àmbit de la seua demarcació les funcions següents:  
a) Vetlar per la llibertat i independència dels col·legiats i col·legiades en el compliment dels seus deures professionals i pel reconeixement i la consideració deguda a l'advocacia, i informar amb tota diligència la Junta de Govern sobre qualsevol vulneració o irregularitat de la qual tinga coneixement.  
b) Vetlar per l'ètica i la dignitat professionals i pel respecte degut als drets dels particulars, i informar la Junta de Govern sobre tot comportament incorrecte o que no guarde el zel i la competència exigits en l'activitat professional dels col·legiats.  
c) Combatre l'intrusisme denunciant a la Junta de Govern tot supòsit d'exercici irregular de l'advocacia o que es realitze en forma i amb condicions contràries a l'orde legal establit.  
d) Canalitzar cap a la Junta de Govern les queixes, reclamacions i suggeriments dels col·legiats i col·legiades residents en l'àmbit territorial de la delegació.  
e) Fomentar la comunicació periòdica entre els col·legiats i col·legiades creant una seu per a la delegació i propiciant reunions de caràcter professional i la publicació periòdica o col·laboració en les publicacions del Col·legi i, en general, les activitats formatives, socials, culturals, artístiques, recreatives i esportives dels col·legiats i col·legiades.  
f) Proposar a la Junta de Govern un pressupost que finance les activitats i necessitats de la delegació que servisca d'informació per a la confecció dels pressupostos generals del Col·legi.  
g) Organitzar l'assistència jurídica gratuïta i el servici d'orientació jurídica, amb estricte compliment de la legalitat vigent en la matèria, atenent les instruccions que sobre este tema fixe la Junta de Govern i adaptant-se a les particularitats territorials de la demarcació.  
h) Regular el funcionament intern de l'activitat de la delegació.  
i) Representar el Col·legi en els actes oficials dins de la seua demarcació, amb delegació específica prèvia per a cada cas de la Junta de Govern.  
j) Informar immediatament la Junta de Govern i assumir la defensa en casos greus i urgents dels col·legiats que en l'exercici de la professió ho necessiten i fins que la Junta proveïsca el necessari.  
k) Remetre al servici d'atenció als consumidors i usuaris del Col·legi les queixes i reclamacions d'estos.  
l) En general, acostar els servicis del Col·legi als col·legiats i als ciutadans, col·laborar amb la Junta de Govern en tots aquells assumptes que li siguen encomanats i exercir les facultats que li siguen delegades.  
  
4. Les delegacions estaran a càrrec d'un o més col·legiats o col·legiades, la designació dels quals correspon a la Junta de Govern.  
5. Els designats així prestaran davant d'esta jurament o promesa de mantindre el secret de les deliberacions en què participen.  
6. Les delegacions es poden dissoldre en qualsevol moment per acord de la Junta de Govern.  
  
Capítol VI  
De les comissions  
  
Article 45. Creació i classes de comissions  
1. La Junta de Govern, per a més eficàcia en el desenvolupament de les seues funcions, estarà assistida per les comissions que es creen mitjançant un acord de manera permanent o temporal quan es considere necessari o oportú, i podrà delegar en estes les competències que considere oportunes.  
2. Les comissions poden designar entre els seus membres dos persones perquè una exercisca la coordinació i l'altra la secretaria, i podran organitzar-se per mitjà de subcomissions.  
  
Article 46. Comissió de Deontologia Professional  
1. Amb esta denominació, hi haurà en l'àmbit del Col·legi una comissió amb la comesa de la instrucció i la tramitació dels expedients que en matèria disciplinària incoe la Junta de Govern, atenent-se tant al que preceptua l'Estatut general de l'advocacia espanyola com al que regula el Reglament de procediment disciplinari.  
  
2. Igualment, efectuarà l'estudi i l'esbrinament del contingut de totes les denúncies que s'interposen davant del Col·legi en matèria d'intrusisme, i proposarà a la Junta de Govern totes les iniciatives i les mesures que calga adoptar en esta matèria.  
3. A petició de la Junta de Govern, emetrà els informes sobre les matèries que li són pròpies.  
4. Les fases d'instrucció dels procediments disciplinaris s'atribuïxen als instructors, que han de ser exercents, no pertanyents a la Junta de Govern, amb més de 5 anys d'antiguitat, designats per acord d'esta.  
  
5. La resolució de les informacions prèvies i els expedients disciplinaris correspon a la Junta de Govern.  
  
Article 47. Del funcionament, la composició i els membres de les comissions  
1. Les comissions funcionaran amb principis democràtics, adoptaran els acords pel vot majoritari dels components i exercirà el vot de qualitat la persona que porte la coordinació en cas d'empat.  
  
2. Per a constituir-se, es requerirà un quòrum d'assistència de la mitat més un dels components.  
3. La persona coordinadora pot no ser membre de la Junta de Govern, però serà designada en tot cas per esta.  
4. Els membres seran designats per la Junta de Govern i desenvoluparan la seua comesa durant el temps de mandat de la Junta, però podran ser cessats per esta en qualsevol moment.  
5. Les relacions entre cada comissió i la Junta de Govern es mantindran a través del membre de la Junta que esta designe o de la persona que en porte la coordinació.  
6. Amb caràcter excepcional i en funció de la transcendència d'una determinada qüestió sotmesa al coneixement de la comissió, a petició de la persona que en porte la coordinació, podrà assistir el membre de la comissió que es designe, amb veu però sense vot, a la sessió de Junta de Govern que haja d'estudiar l'assumpte o decidir sobre este.  
7. Els membres de les comissions prestaran davant la Junta de Govern jurament o promesa de mantindre el secret de les deliberacions.  
  
  
Capítol VII  
De les agrupacions i seccions  
  
Article 48. De l'agrupació de l'advocacia jove  
1. En la corporació podrà existir una agrupació de l'advocacia jove a la qual podran pertànyer els qui compten amb una edat inferior als 40 anys complits i amb menys de 10 anys d'exercici professional.  
2. L'organització, el règim i el funcionament de l'agrupació es regularan en els seus estatuts particulars, que en cap cas poden ser contraris als del Col·legi.  
3. En els pressupostos generals del Col·legi es podrà proveir, si és el cas, una partida com a dotació econòmica per a atendre el manteniment de l'agrupació, i s'haurà de donar compte el mes de gener de cada any a la Junta de Govern de la destinació concreta donada als fons que se li hagen entregat a fi que es justifiquen degudament en el compte general de gastos del Col·legi.  
4. Correspon a la Junta de Govern aprovar la constitució, suspensió o dissolució de l'agrupació, així com els seus estatuts i les seues modificacions.  
  
Article 49. De les seccions  
La Junta de Govern, per iniciativa pròpia o a petició de la majoria dels col·legiats o col·legiades, pot crear les seccions que considere convenients a fi de possibilitar el contacte entre especialitzats en matèries concretes i l'intercanvi recíproc d'informació tecnicojurídica sobre el tema que es tracte. Les seccions han de proposar les iniciatives que consideren procedents a la Junta de Govern perquè s'eleven a les instàncies que corresponga.  
  
Article 50. De les altres agrupacions  
1. Igualment, La Junta de Govern pot crear amb fins diferents dels previstos en els articles anteriors totes les agrupacions que estime convenients per a desenvolupar millor les activitats col·legials.  
2. Les agrupacions i les seccions d'advocats i advocades que es constituïsquen en el Col·legi actuaran subordinades a la Junta de Govern.  
3. Les actuacions i les comunicacions de les comissions, les seccions i les agrupacions existents en el si del Col·legi s'han d'identificar com d'esta procedència, sense atribuir-se a la corporació.  
  
Capítol VIII  
Règim econòmic  
  
Article 51. Principis informadors i comptes anuals  
1. De conformitat amb les disposicions de l'Estatut general de l'advocacia espanyola, el funcionament econòmic del Col·legi s'ajustarà al règim de pressupost anual i serà objecte d'una comptabilitat ordenada, coincidint l'exercici econòmic amb l'any natural, als efectes de la qual es confeccionarà una memòria anual, d'acord amb el que es disposa en la llei.  
2. Tots els col·legiats i col·legiades poden examinar els comptes durant els 15 dies hàbils anteriors a la data de celebració de la junta general a què hagen de sotmetre's per a aprovar-los o rebutjar-los. Este dret d'informació s'exercirà a través d'un examen personal per part del col·legiat o col·legiada, que podrà auxiliar-se d'un perit titulat en la matèria, amb petició prèvia per escrit.  
  
Article 52. Recursos econòmics  
Constituïxen recursos econòmics del Col·legi:  
a) Els rendiments de qualsevol naturalesa que produïsquen les activitats que realitze, especialment els derivats de l'organització d'activitats de formació, i els béns o drets que integren el seu patrimoni.  
  
b) Les quotes d'incorporació.  
c) Els drets que corresponguen per expedició de certificats.  
d) Els drets que corresponguen per l'emissió de dictàmens, resolucions, informes o consultes que es realitzen sobre qualsevol matèria, incloent-hi les referides a honoraris, així com per la prestació d'altres servicis col·legials.  
e) L'import de les quotes ordinàries, fixes o variables, així com el de les quotes extraordinàries.  
f) Les subvencions o donatius que es concedisquen per qualsevol administració pública o per persones físiques o jurídiques.  
g) Els béns i drets de tota classe que, per herència, llegat o un altre títol, passen a formar part del seu patrimoni.  
h) Les sancions de multa que, si és el cas, s'apliquen.  
i) Qualsevol altre que corresponga legalment.  
  
Article 53. Pressupost  
1. Anualment, la Junta de Govern elaborarà un pressupost que elevarà a la Junta General per a examinar-lo, esmenar-lo i aprovar-lo o rebutjar-lo.  
2. Si no s'aproven abans del primer dia de l'exercici econòmic corresponent, es consideraran automàticament prorrogats els pressupostos de l'exercici econòmic anterior.  
   
Article 54. De la comptabilitat  
La comptabilitat del Col·legi s'adaptarà al pla general de comptabilitat que estiga vigent en cada moment.  
  
Capítol IX  
De la responsabilitat  
  
Article 55. De la responsabilitat disciplinària  
La Junta de Govern és competent per a l'exercici de la potestat disciplinària en els termes que preveuen les normes legals i estatutàries sobre la matèria.  
  
Article 56. Principis generals  
1. Els advocats i advocades i les societats professionals en què participen o presten servici estan subjectes a responsabilitat disciplinària.  
  
2. Les facultats jurisdiccionals de l'autoritat judicial sobre els professionals de l'advocacia s'ajustaran al que es disposa en les lleis processals. Les sancions (judicials) que imposen els tribunals es faran constar en l'expedient de la persona sancionada.  
3. Les sancions disciplinàries corporatives es faran constar en tot cas en l'expedient personal del col·legiat o col·legiada o en el particular de la societat professional.  
  
Article 57. Potestat disciplinària  
La potestat disciplinària sobre els advocats, advocades i societats professionals s'exercirà pel Col·legi quan en el seu àmbit territorial s'haja comés la infracció, llevat que recaiga sobre membres de la Junta de Govern o consellers del Consell General de l'Advocacia Espanyola o del Consell Autonòmic. En eixe cas, caldrà ajustar-se al que es preveu en l'Estatut general de l'advocacia espanyola i en les altres normes aplicables.  
  
Article 58. Infraccions dels professionals de l'advocacia  
Les infraccions dels professionals de l'advocacia que puguen comportar una sanció disciplinària es classifiquen en molt greus, greus i lleus.  
Són infraccions disciplinàries molt greus les que recull l'article 124 de l'Estatut general de l'advocacia espanyola.  
Són infraccions disciplinàries greus, a més de les recollides en l'article 125 de l'Estatut general de l'advocacia espanyola, la infracció consistent a no atendre amb la diligència deguda la missió d'assessorament o defensa que li haja sigut encomanada.  
Són infraccions disciplinàries lleus, a més de les recollides en l'article 126 de l'Estatut general de l'advocacia, les següents:  
- Els actes i omissions que constituïsquen una ofensa lleu a la dignitat de la professió i a les regles que la governen.  
- La inassistència injustificada a qualsevol diligència judicial quan no hi concórrega la circumstància prevista en l'article 125.ñ de l'Estatut general de l'advocacia espanyola.  
  
Article 59. Sancions  
1. Les sancions que poden imposar-se per les infraccions comeses són les següents:  
a) Apercebiment.  
b) Multa pecuniària.  
c) Suspensió de l'exercici de l'advocacia per un termini no superior a dos anys.  
d) Expulsió de col·legi.  
2. Sancions per als professionals de l'advocacia:  
2.1. Per la comissió d'infraccions molt greus, atenent criteris de proporcionalitat, podrà imposar-se l'expulsió del Col·legi o la suspensió de l'exercici de l'advocacia per un termini superior a un any sense excedir dos anys.  
2.2. Per la comissió d'infraccions greus podrà imposar-se la sanció de suspensió de l'exercici de l'advocacia per un termini superior a 15 dies sense excedir un any o multa pecuniària per import entre 1.001 i 10.000 euros.  
2.3. Per la comissió d'infraccions lleus podrà imposar-se la sanció d'advertència escrita, o suspensió de l'exercici de l'advocacia per un termini no superior a 15 dies, o multa pecuniària per import de fins a 1.000 euros.  
  
Article 60. Principi de proporcionalitat  
1. La imposició de qualsevol sanció guardarà l'adequació deguda entre la gravetat del fet constitutiu de la infracció i la sanció aplicada. Amb este fi es considerarà, en tot cas, l'existència de reincidència i reiteració, tenint especialment en compte la naturalesa i l'entitat dels perjuís causats a tercers o a la professió.  
2. Es graduaran de conformitat amb el que disposa l'Estatut general de l'advocacia espanyola.  
  
Article 61. Sancions als professionals de l'advocacia en el torn d'ofici  
Les sancions als professionals per infraccions comeses en l'acompliment de la defensa en torn d'ofici seran les que preveu l'Estatut general de l'advocacia.  
  
Article 62. Regla general sobre infraccions i sancions a societats professionals  
1. La societat professional pot ser sancionada en els termes que preveu l'Estatut general de l'advocacia espanyola.  
2. Les societats professionals poden ser sancionades, d'acord amb l'Estatut general de l'advocacia espanyola, per les infraccions comeses pels advocats i advocades que les integren, quan resulte acreditada la seua responsabilitat concurrent, com a partícips o encobridors, en la comissió d'estes infraccions. Es presumirà que hi ha esta responsabilitat concurrent quan les infraccions les hagen comés per compte i en profit de la societat professional els seus administradors o els que, seguint les seues instruccions, la representen. En estos casos, es considerarà la infracció de la societat professional de la mateixa classe que la comesa per l'advocat o l'advocada a l'efecte d'aplicar la sanció corresponent.  
  
3. Igualment, es poden sancionar les societats professionals per la realització de conductes directament imputables a la societat que estiguen tipificades com a infraccions per als advocats o les advocades, i es graduaran les infraccions d'acord amb el que preveu l'Estatut general de l'advocacia espanyola en el capítol II del títol XI.  
4. Infraccions de les societats professionals  
4.1. És infracció molt greu de les societats professionals la falta d'una assegurança en vigor o garantia equivalent que cobrisca la responsabilitat en la qual puguen incórrer en l'exercici de les seues activitats quan l'obligació de comptar amb este règim de garantia estiga previst per llei.  
4.2. Constituïx una infracció greu de les societats professionals la falta de presentació per a la inscripció en el registre del col·legi corresponent, en el termini establit, dels canvis dels socis i administradors o de qualsevol modificació del contracte social que haja de ser objecte d'inscripció, així com l'impagament de les càrregues previstes col·legialment.  
4.3. El retard no superior a un mes en el compliment de les obligacions a què es referix el paràgraf anterior es conceptuarà com a infracció lleu.  
  
Article 63. Sancions per a les societats professionals  
Les sancions són les que determina l'Estatut general de l'advocacia espanyola en l'article 132.  
  
Article 64. De la mediació del deganat  
El professional que reba l'encàrrec de promoure actuacions contra un company o companya sobre responsabilitat emanada de l'exercici professional, i no constitutiva de delicte, haurà d'informar el deganat amb caràcter previ al seu exercici, com a regla de consideració, a fi que es faça una labor de mediació, llevat que excepcionalment la considere totalment innecessària.  
  
Article 65. Del procediment disciplinari  
El procediment disciplinari es tramitarà d'acord amb el Reglament de règim disciplinari del Consell General de l'Advocacia Espanyola.  
  
  
Capítol X  
De la modificació de l'Estatut  
  
Article 66. Modificació de l'Estatut  
La modificació d'este estatut serà competència de la Junta General, en els termes i amb els requisits que preveu l'Estatut general de l'advocacia espanyola, a proposta de la Junta de Govern o d'un grup de més de la mitat més un dels col·legiats i col·legiades.  
Els qui hagen proposat la modificació hauran de redactar el projecte, que es distribuirà a tots els membres del Col·legi perquè en prenguen coneixement, i qualsevol podrà formular esmenes totals o parcials, que haurà de presentar dins dels dos mesos següents a la publicació del projecte, les quals seran les úniques que se sotmeten a discussió i votació.  
La Junta General es convocarà dins del mes següent a l'expiració de termini i la recepció d'esmenes, i haurà de celebrar-se abans dels dos mesos següents a la convocatòria.  
En la junta general, el membre de la Junta que designe esta defensarà el projecte i, seguidament, el qui haja proposat l'esmena, o si en són diverses, la persona que designen entre estes podrà fer ús del dret a la seua defensa. Una vegada finalitzada la seua intervenció, s'obriran torns a favor i en contra, de manera alternativa per cada esmena presentada, i seguidament se sotmetran a votació.  
Una vegada finalitzat el torn d'esmenes, el text definitiu del projecte se sotmetrà a votació i, si és el cas, s'elevarà al consell corresponent perquè s'aprove. Es remetrà també a l'administració amb competència en matèria de règim jurídic de col·legis professionals i al Consell Valencià de Col·legis de l'Advocacia, perquè s'aprove definitivament, amb una qualificació prèvia de legalitat.  
  
Capítol XI  
Del canvi de denominació, fusió,   
segregació, dissolució i liquidació  
  
Article 67. Del canvi de denominació, fusió, segregació, dissolució i liquidació del Col·legi  
El canvi de denominació, la fusió amb altres col·legis, la segregació per a constituir-ne un altre d'àmbit territorial inferior i la dissolució del Col·legi es poden acordar en una junta general extraordinària convocada especialment a l'efecte per la Junta de Govern, només quan ho sol·licite almenys una quinta part dels col·legiats exercents, amb més de dos anys d'antiguitat en l'exercici professional. A la Junta hauran d'assistir personalment almenys la mitat més un dels integrants del cens col·legial, i no es permet la delegació del vot.  
En el supòsit que s'aprove la dissolució, la mateixa junta general proveirà el que siga convenient quant a la liquidació, determinarà el nombre de liquidadors i designarà els col·legiats i col·legiades que hagen d'actuar com a tals, i també establirà les atribucions que els corresponguen en l'exercici de la seua funció i el procediment que calga seguir per a la liquidació.  
  
  
DISPOSICIÓ ADDICIONAL  
  
Única  
En tot allò que no preveja este estatut hi serà aplicable el que prevegen les lleis que regulen els col·legis professionals i l'Estatut general de l'advocacia espanyola.  
  
  
DISPOSICIÓ DEROGATÒRIA  
  
Única  
Queden derogades les disposicions que s'oposen al contingut d'estos estatuts, així com els anteriors estatuts per al règim i govern del Col·legi d'Advocats d'Alzira.  
  
  
DISPOSICIÓ FINAL  
  
Única  
Este estatut entrarà en vigor l'endemà de la publicació. La Junta de Govern ha de donar al text la publicitat oportuna per al coneixement general dels col·legiats.